PRIF SWYDDOGAETH
Bydd deiliad y swydd yn ymgymryd â llwyth addysgu llawn, gan gynnwys datblygu, cyflwyno, asesu a gwerthuso modiwlau ar y Cwrs Ymarferwyr Cyfreithwyr (SPC), Cwrs Hyfforddiant y Bar (BTC) a’r Diploma Cyffredinol yn y Gyfraith (GDL), ac unrhyw gyrsiau olynol.  Ar ben hynny, gall fod angen i ddeiliad y swydd gefnogi rhaglenni datblygu proffesiynol eraill y mae’r adran yn eu cyflwyno ar gyfer y proffesiwn yn ogystal â chyfrannu at weithgareddau yn Ysgol y Gyfraith a Gwleidyddiaeth, megis addysgu modiwlau addysg gyfreithiol glinigol a modiwlau sy’n rhan o raglenni eraill yr Ysgol.

Addysgu 
•        Cynllunio a chyflwyno rhaglenni addysgu a chyfrannu at y gwaith o ddatblygu modiwlau, a hynny’n rhan o dîm y modiwl neu’n arweinydd ar gyfer y modiwl. 
•         Cyfrannu’n annibynnol at y gwaith o ddatblygu modiwlau a’r cwricwlwm, gan gynnwys arwain modiwlau. 
•        Ysbrydoli myfyrwyr o dan arweiniad mentor, yn ogystal â datblygu sgiliau asesu a rhoi adborth adeiladol i fyfyrwyr. 
•        Goruchwylio gwaith myfyrwyr, gan gynnwys traethodau hir ôl-raddedig. 
•        Rheoli prosiectau yn eich maes gwaith eich hun a chymryd rhan yn y gwaith o drefnu gweithgareddau allanol megis lleoliadau gwaith i fyfyrwyr, cystadlaethau a gweithgareddau allgyrsiol, gan gynnwys digwyddiadau marchnata. 
•        Rhoi gofal bugeiliol drwy fod yn Diwtor Personol a rhoi cymorth ac arweiniad i fyfyrwyr, gan feithrin ymddiriedaeth a’i sefydlu. 
· Gwneud gwaith sy’n gysylltiedig ag arholiadau (gosod a marcio papurau a rhoi adborth adeiladol i fyfyrwyr), gweinyddiaeth a gwaith pwyllgor. 
Ysgolheictod 
•        Cyfrannu at ysgolheictod yn y maes gwaith a/neu ysgolheictod dysgu ac addysgu drwy gymryd rhan mewn cynadleddau, seminarau a fforymau academaidd a phroffesiynol eraill i rannu canlyniadau ysgolheictod unigol. 
•        Ymgysylltu â gweithgarwch ysgolheigaidd drwy ysgrifennu erthyglau mewn cyfnodolion a/neu greu allbwn sy’n ehangu gwybodaeth yn y maes gwaith hwn. 
•        Cyfrannu at ysgolheictod drwy waith rhyngddisgyblaethol gydag unigolion a thimau yng nghymuned ehangach y Brifysgol yn ogystal â thu hwnt. 
Arall 
•        Cydweithio’n effeithiol â chyrff yn y diwydiant, cyrff masnachol ac yn y sector cyhoeddus, sefydliadau proffesiynol a sefydliadau academaidd eraill, yn rhanbarthol ac yn genedlaethol i godi proffil yr Ysgol i feithrin partneriaethau strategol gwerthfawr, a chwilio am gyfleoedd i gydweithio ar amrywiaeth o weithgareddau. Bydd disgwyl i’r gweithgareddau hyn gyfrannu at yr Ysgol a gwella ei phroffil rhanbarthol a chenedlaethol. 
•        Cymryd rhan yng ngweinyddiaeth a gweithgareddau’r Ysgol er mwyn hyrwyddo’r Ysgol a’i gwaith ar draws y Brifysgol a thu hwnt (e.e. diwrnodau agored, darlithoedd cyhoeddus a digwyddiadau eraill), cyfrannu at ymgyngoriadau cyhoeddus, rhoi cyngor ar bolisïau ac ati. 
•        Datblygu’n bersonol ac yn broffesiynol mewn modd sy’n addas i rôl Darlithydd ac sy’n mynd i wella eich perfformiad yn y rôl honno.  
•       Cydymffurfio a sicrhau cydymffurfiaeth â gofynion cyfreithiol a rheoliadol o ran cydraddoldeb ac amrywiaeth, diogelu data, hawlfraint a thrwyddedu, diogelwch a materion ariannol, gan gynnwys polisïau, gweithdrefnau a chodau eraill y Brifysgol fel y bo’n briodol. 
•       Cymryd gofal rhesymol am eich iechyd a’ch diogelwch eich hun ac am bobl eraill y mae’n bosibl y bydd eich gweithredoedd neu’ch hepgoriadau yn y gwaith yn unol â Deddf Iechyd a Diogelwch yn y Gwaith 1974, cyfarwyddebau’r UE, a pholisïau a gweithdrefnau iechyd ac amgylcheddol y brifysgol yn effeithio arnynt, a chydweithredu gyda’r brifysgol mewn perthynas ag unrhyw ddyletswyddau cyfreithiol a osodir arni fel y cyflogwr. 
·   Cyflawni unrhyw ddyletswyddau eraill nad ydynt wedi’u nodi uchod ond sy’n cyd-fynd â gofynion y swydd. 

NODYN PWYSIG I YMGEISWYR: 
Polisi'r Brifysgol yw defnyddio manyleb yr unigolyn yn adnodd allweddol i lunio’r rhestr fer, a dim ond yr ymgeiswyr hynny sy'n dangos yn glir eu bod yn bodloni (neu'n rhannol fodloni) pob un o'r meini prawf hanfodol a gaiff eu gwahodd i gyfweliad. Rhaid ichi gyflwyno datganiad ategol sy'n amlinellu sut rydych chi'n bodloni'r meini prawf isod. Rydym yn argymell eich bod yn defnyddio pob maen prawf fel is-bennawd yn eich datganiad a’ch bod yn nodi eich profiad/tystiolaeth berthnasol o dan bob un. Mae'n hollbwysig eich bod yn nodi rhif y swydd wag (e.e. 1234BR) yn rhan o enw’r ffeil wrth gadw eich datganiad ategol gan ei bod yn bosibl bod methu â gwneud hynny yn arwain at ei hepgor o'ch cais. 

Meini Prawf Hanfodol 
Cymwysterau ac Addysg
1. Cymwysterau bargyfreithiwr, cyfreithiwr neu swyddog gweithredol cyfreithiol yng Nghymru a Lloegr. 
Gwybodaeth, Sgiliau a Phrofiad 
2.       Y gallu i gynllunio, cyflwyno a datblygu’n barhaus y modiwlau sy’n rhan o raglenni addysgu'r Ysgol, gan gynnwys modiwlau sy’n berthnasol i gyrsiau galwedigaethol megis y Cwrs Ymarfer Cyfreithwyr, Cwrs Hyfforddiant y Bar, y cwrs Diploma Graddedig yn y Gyfraith neu unrhyw gyrsiau olynol.  
3.       Y gallu i gynllunio, cyflwyno a datblygu modiwlau sgiliau cyfreithiol yn barhaus, gan gynnwys meini prawf asesu priodol ar draws rhaglen addysgu’r Ysgol, yn enwedig modiwlau cyrsiau galwedigaethol y gyfraith sy’n berthnasol i’r Cwrs Ymarfer Cyfreithwyr, Cwrs Hyfforddiant y Bar, y cwrs Diploma Graddedig yn y Gyfraith neu unrhyw gyrsiau dilynol.
4.       Y gallu i ddangos profiad o ymarfer cyfreithiol a gwybodaeth arbenigol, gan gynnwys profiad a gwybodaeth gyfoes yn y maes pwnc. 
Bugeiliol, Cyfathrebu a Gweithio Mewn Tîm 
5.       Sgiliau cyfathrebu rhagorol (yn ysgrifenedig ac ar lafar) a’r gallu i gyflwyno syniadau cymhleth i eraill yn eglur ac yn hyderus gan ddefnyddio amrywiaeth o gyfryngau. 
6.      Y gallu i roi cymorth bugeiliol priodol i fyfyrwyr, gwerthfawrogi anghenion ac amgylchiadau myfyrwyr unigol a bod yn diwtor personol iddynt. 
7.      Y gallu i fod yn arweinydd modiwl, cydlynu ag eraill a bod yn rhan o nifer o dimau er mwyn gwneud yn siŵr bod anghenion myfyrwyr yn cael eu diwallu a bod eu disgwyliadau’n cael eu bodloni. 
Arall 
8.     Y gallu i ymgymryd â gwaith gweinyddol academaidd.    
9.     Y gallu diamheuol i weithio heb oruchwyliaeth fanwl. 
Meini Prawf Dymunol 
1.       Tystysgrif Ôl-raddedig mewn Addysgu a Dysgu yn y Brifysgol neu gymhwyster neu brofiad addysgu cyfatebol. 
2. Tystiolaeth o'r gallu i gymryd rhan mewn, a’r datblygiad o rwydweithiau mewnol ac allanol a'u defnyddio i wella gweithgareddau addysgu ac ymchwil yr Ysgol, gan gynnwys tystiolaeth o gydweithio â phractis/diwydiant. 
3. Y gallu i gyfathrebu ac addysgu drwy gyfrwng y Gymraeg.
4. Y gallu i addysgu un neu ragor o'r modiwlau canlynol: Cyfraith ac Ymarfer Busnes, Ymarfer Eiddo, Ymgyfreitha Sifil a Throseddol.
